CELEX: 
Language: et
Date: 2018-12-12 00:00:00
Title: KOMISJONI DELEGEERITUD MÄÄRUS (EL) …/…, millega täiendatakse Euroopa Parlamendi ja nõukogu direktiivi 2014/53/EL seoses nimetatud direktiivi artikli 3 lõike 3 punktis g osutatud oluliste nõuete kohaldamisega, et tagada hädaolukorra sides helistaja asukoha kindlaksmääramine mobiilseadmetelt

SELETUSKIRI
            
            
               1.DELEGEERITUD ÕIGUSAKTI TAUST
            
            
               Praegu tehakse mobiiltelefonilt helistaja asukoht hädaabikõnede puhul tavaliselt kindlaks kärjetunnuse meetodil. Mobiilsideoperaatorid võtsid kärjetunnusel põhineva asukohatuvastuse laialdaselt kasutusele universaalteenuste direktiivi
                  1
                rakendamise käigus. Helistaja positsioneerimise meetod põhineb mobiiltelefoni teenindava mobiilsidemasti leviala kindlakstegemisel ja tegemist ei ole tingimata lähima mobiilsidemastiga. Leviala sõltub levinurgast ja kärje raadiusest. Raadius võib ulatuda 100 meetrist mitme kilomeetrini
                  2
               . Teatavatel juhtudel, eriti mägedes ja linnades võib see põhjustada suuri vigu helistajate asukoha kindlakstegemisel.
            
            
               Nüüdseks on mobiiltelefonides kasutusele võetud uudsed andmetöötlusvõimalused, nii et need suudavad töödelda globaalsest satelliitnavigatsioonisüsteemist (GNSS)
                  3
                pärit asukohaandmeid ja WiFi teavet, tänu millele on võimalik helistaja asukoht täpsemini kindlaks teha. Helistaja asukoha kindlakstegemine hübriidsüsteemiga, kus kasutatakse jätkuvalt kärjetunnuse meetodit koos WiFi ja GNSSi põhiste asukohaandmetega, mis on lõppkasutaja mobiiltelefonis juba kättesaadavad, annaks märkimisväärseid eeliseid nii sise- kui ka välitingimustes tekkinud hädaolukordade puhul. GNSSi põhisele positsioneerimisele tuginevad lahendused on juba laialdaselt kasutusel kaheksas ELi liikmesriigis ja kolmandates riikides (nt USAs)
                  4
               .
            
            
               GNSSi kasutamine võimaldaks helistaja asukohta palju täpsemalt kindlaks teha ning muudaks päästetööd kiiremaks ja tulemuslikumaks, optimeerides samal ajal hädaabiks kasutatavaid vahendeid. ELi rahastatud projekti raames neljas ELi liikmesriigis tehtud välikatsete käigus ilmnes selge erinevus kärjetunnuse põhise ja GNSSi põhise asukoha kindlakstegemise vahel: kärjetunnuse põhjal määrati asukoht täpsusega 1,5–5 kilomeetrit; GNSSi põhjal aga määrati asukoht täpsusega 6–28 meetrit
                  5
               . See on tähtis, kuna 2017. aastal tehti päästeteenistustele 301 miljonit hädaabikõnet. Valdav osa (71 %) neist kõnedest tehti mobiiltelefonidelt
                  6
               .
            
            
               Euroopa Parlamendi ja nõukogu 16. aprilli 2014. aasta direktiivi 2014/53/EL (raadioseadmete turul kättesaadavaks tegemist käsitlevate liikmesriikide õigusaktide ühtlustamise kohta ja millega tunnistatakse kehtetuks direktiiv 1999/5/EÜ) artikli 3 lõike 3 punkti g kohaselt on komisjonile delegeeritud õigus võtta vastu delegeeritud õigusakte, millega tagatakse, et raadioseade toetab teatavaid hädaabiteenustele juurdepääsu tagavaid funktsioone.
            
            
               Sellise delegeeritud määruse kaudu nimetatud õigust kasutades soovib komisjon täpsustada ja selgitada, millised klassid ja kategooriad kuuluvad nimetatud artikli kohaldamisalasse, et tagada uudsete andmetöötlusvõimalustega mobiiltelefonide ehk nutitelefonide (edaspidi „mobiilseadmed“) juurdepääs hädaabiteenustele.
            
            
               Selleks nõutakse, et mobiilseadmete tootjad toetaksid WiFi signaalidest saadud asukohaandmete ning vähemalt määruses (EL) nr 1285/2013
                  7
                osutatud Galileo süsteemiga ühilduva ja koostalitlusvõimelise GNSSi andmete vastuvõtmise ja töötlemise tehnilisi lahendusi eesmärgiga muuta hädaolukorra side tõhusamaks.
            
            
               Mitmest GNSSist koosneva satelliitide kogumi kasutamine parandab kvaliteetse positsioneerimise kättesaadavust eeskätt keerulises keskkonnas, kus raadiosignaal ei taga katkematut edastust, näiteks tänavakanjonites. Kitsastel tänavatel, kus hooned võivad varjata taeva ja satelliitide nähtavust, võib iga täiendav satelliidisignaal, mille seade vastu võtab, positsioneerimistäpsust parandada
                  8
               .
            
            
               Euroopa Liidule kuuluv Galileo on ainus tsiviiljuhtimise all olev GNSS
                  9
               . See edastab ELi kodanikele ja kõigile teistele kogu maailmas pidevaid ja täpseid navigeerimissignaale, millel on ainulaadsed, muu hulgas otsingu- ja päästetöödes kasutatavad funktsioonid,
                  10
                ning osutab professionaalsete ja erialastele rakenduste jaoks ka ülitäppis- ja autentimisteenuseid
                  11
                .
            
            
               Galileo võimaldab GNSSi kasutajatel üle maailma saada osa usaldusväärsest
                  12
                positsioneerimise, navigeerimise ja aja määramise teabest, eelkõige, ehkki mitte ainult, kooskasutuses muude GNSSidega. GNSSi/Galileo kättesaadavuse tagamine on mobiiltelefonil põhinevas positsioneerimises asjakohane, võttes arvesse selle suuremat töökindlust ja täpsust võrreldes muude, eraldi kasutatavate asukoha kindlaksmääramise süsteemidega
                  13
               .
            
            
               Pealegi on Galileo kaasamine mobiilseadmetesse üks ELi kosmosestrateegia prioriteete
                  14
               . Galileoga ühildumist eeldavad meetmed sarnanevad meetmetega, mis võeti eCall-määruse kohaselt, et sõidukisisesest eCall-süsteemist oleks juurdepääs hädaabinumbrile 112
                  15
               .
            
            
               Nõue WiFi signaali põhise asukoha kindlaksmääramise kohta võimaldaks lõppkasutaja asukoha täpsemini kindlaks määrata juhul, kui GNSSi asukohaandmed ei ole kättesaadavad, näiteks siseruumides viibimisel
                  16
               .
            
            
               Nõue teha GNSSi ja WiFi põhised asukohaandmed edastamiseks kättesaadavaks võimaldaks seda teavet hädaolukorra sides reaalselt rakendada, võttes arvesse olemasolevaid tehnilisi võimalusi. Üks selline tehniline võimalus, nimelt täpne mobiiltelefoni asukoha süsteem (Advanced Mobile Location ehk AML), edastab helistaja nutitelefonis leiduva GNSSi/WiFi/kärjetunnuse teabe tekstsõnumi (SMS) teel häirekeskusele. AML on võetud kasutusele juba kaheksas ELi liikmesriigis — Ühendkuningriigis, Eestis, Leedus, Belgias, Iirimaal, Soomes, Maltal ja Austrias. Need kasutuselevõtmised põhinevad Euroopa Telekommunikatsioonistandardite Instituudi (ETSI) tehnilisel aruandel
                  17
               . See tehniline aruanne hõlmab GPSi ja Galileod. AMLi toetab 95 % kõigi Euroopa nutitelefonide operatsioonisüsteemidest
                  18
               .
            
            
               Mõju mobiilseadmete tootjatele on eelduste kohaselt minimaalne, kuna sihtrühmaks on mobiiltelefonid, millel on juba GNSSi valmidus. Peaaegu kõigil uutel turule toodavatel nutitelefonidel on GNSSi valmidus. Euroopa Globaalse Satelliitnavigatsioonisüsteemi Agentuuri (GSA) hinnangul oli 2017. aastal 82 % mobiiltelefonidest GNSSi valmidusega. See arv peaks aastaks 2020 ehk enne õigusakti kohaldamise algust küündima ligi 100 %ni.
            
            
               Juhtivad nutitelefonide kiibistike tootjad pakuvad Galileo valmidusega kiipe ning Galileod kasutavad nutitelefonid on olnud turul kättesaadavad 2016. aastast
                  19
               . Uuringu HELP112 kohaselt ei ole Galileo kaasamisega seotud kulud suured, kuna selleks ei ole vaja spetsiaalset riistvarakomponenti
                  20
               . Kõik peamised mobiiltelefonitootjad (nt Apple, Sony, Samsung ja Huawei)
                  21
                on lisanud Galileo oma telefonidele.
            
            
               Delegeeritud määrus toetaks seega turu praeguseid suundumusi, andes juurde õiguskindlust. Nimelt vajavad liikmesriigid, kes investeerivad praegu oma häirekeskustesse, et need suudaksid võtta mobiilseadmetelt vastu helistaja asukoha andmeid, õiguskindlust, et mobiilseadmete tootjad pakuvad nüüd ja tulevikus helistaja asukohaandmete edastamise funktsiooni
                  22
               .
            
            
               Delegeeritud määrus aitab ühtlustada juurdepääsu kiiretele ja tulemuslikele hädaabiteenustele kõigis ELi liikmesriikides.
            
            
               Eraelu puutumatust ja elektroonilist sidet käsitleva direktiivi
                  23
                kohaselt võivad liikmesriigid võtta vastu erisätted, mis võimaldaksid elektroonilise side teenuste osutajatel pakkuda hädaabiteenuste osutajatele juurdepääsu asukohaandmetele ilma asjaomaste kasutajate või abonentide eelneva nõusolekuta.
            
         
         
            
               Delegeeritud määrus ei suurenda eeldatavasti mobiilseadmete tootjate halduskoormust, võttes arvesse, et nad on juba AMLi ja GNSSi toe kõnealustesse seadmetesse lisanud. GNSSi funktsioonil puudub mõju mobiilioperaatoritele, kuna see tehniline lahendus on nutitelefonipõhine
                  24
               .
            
            
               Ühtlasi puudub sellel finantsmõju ELi eelarvele.
            
            
               2.ENNE ÕIGUSAKTI VASTUVÕTMIST TOIMUNUD KONSULTATSIOONID
            
            
               Komisjon on korduvalt pöördunud sidusrühmade poole küsimuses, kuidas tagada mobiiltelefonide ühilduvus Galileoga hädaabikõnede korral.
            
            
               7. mail 2014 toimus avalik arutelu, et saada ülevaadet ja tagasisidet sidusrühmadelt, kes tegelevad hädaabi andmisega numbril 112 valitud kõnede korral, ning kaaluda võimalust lisada mobiiltelefonidele valmidus määrata GNSSi, eelkõige Galileo abil kindlaks helistaja asukoht ja edastada see häirekeskustele
                  25
               .
            
            
               Valdav osa sidusrühmadest toetas õiguskindlust suurendavaid meetmeid, et toetada GNSSi abil helistaja asukoha kindlaksmääramise kasutuselevõttu ning tagada õigeaegne, tulemuslik ja ühetaoline avalik teenus. Nad uskusid, et see aitaks tagada ka ELi sõltumatuse, mis on hädaolukorras äärmiselt tähtis.
            
            
               Enne kosmosestrateegia vastuvõtmist toimus 18. aprillist kuni 12. juulini 2016 avalik konsultatsioon. Konsultatsioon oli suunatud sidusrühmadele Euroopa avalikus ja erasektoris, tööstuses (sh VKEd) ning teadus- ja õppeasutustes, samuti kodanikele, kes soovisid avaldada oma seisukohti tulevase kosmosestrateegia küsimuses. Galileo kasutamine hädaabikõnedeks (E112) leiti olevat väga kasulik; suurem osa sidusrühmadest vastas, et helistaja asukoha kindlaksmääramine oleks täpsem GNSSi, sealhulgas Galileo andmeid kasutades
                  26
               .
            
            
               Delegeeritud määruse kohta ei ole koostatud mõjuhinnangut, kuna määrus lihtsalt selgitab muid õigusnorme, mille kohta on koostatud mõjuhinnangud: universaalteenuste direktiiv,
                  27
                Euroopa elektroonilise side seadustik
                  28
                ja raadioseadmete direktiiv
                  29
               . Lisaks on liikmesriigid universaalteenuste direktiivi ja edaspidi Euroopa elektroonilise side seadustiku alusel kohustatud tagama asukohateabe edastamise. Delegeeritud määrusega tagatakse õiguskindlus, et rakendada tulemuslik helistaja positsioneerimist võimaldav lahendus. Turul on GNSSi ja WiFi signaali põhist teavet kasutavad tehnilised lahendused juba olemas ja praegu kättesaadavad enam kui 95 % kõigist nutitelefonidest. Nutitelefonitootjate kulud on väga väikesed, kuna kõnealune lahendus on tarkvarapõhine.
            
            
               Delegeeritud määrus esitati liikmesriikidele kosmosepoliitika eksperdirühma kohtumistel 14. novembril 2017
                  30
                ja 14. märtsil 2018
                  31
               . Määrust tutvustati telekommunikatsiooniseadmete vastavushindamise ja turujärelevalve komitee (TCAM) kohtumistel 1. detsembril 2017
                  32
                ja 16. aprillil 2018
                  33
                ka liikmesriikidele ja tööstuse esindajatele.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Euroopa Liidu toimimise lepingu artikli 290 kohaselt täiendab käesolev komisjoni delegeeritud määrus direktiivi 2014/53/EL ja eriti selle artikli 3 lõike 3 punkti g.
            
            
               Direktiivi 2014/53/EL artikli 3 lõike 3 punkti g kohaselt on komisjonil õigus võtta vastu raadioseadmete kategooriate või klassidega seotud delegeeritud õigusakte, millega tagatakse, et raadioseade toetab teatavaid hädaabiteenustele juurdepääsu tagavaid funktsioone.
            
            
               Direktiivi 2014/53/EL artikli 3 lõike 3 punktile g tugineva delegeeritud määruse eesmärk on täpsustada, millised omadused, klassid ja kategooriad selle artikli kohaldamisalasse.
            
            
               Delegeeritud määruses täpsustatakse, et uudsete andmetöötlusvõimalustega mobiiltelefonid (edaspidi „mobiilseadmed“ ehk tavakeeles „nutitelefonid“) kuuluvad artikli 3 lõike 3 punkti g kohaldamisalasse.
            
            
               Eesmärk on tagada, et need mobiilseadmed toetaksid WiFi signaalil põhinevate asukohaandmete ning määruses (EL) nr 1285/2013 osutatud Galileo süsteemiga ühilduva ja koostalitlusvõimelise GNSSi andmete vastuvõtmise ja töötlemise tehnilisi lahendusi eesmärgiga muuta hädaolukorra side tõhusamaks.
            
            
               KOMISJONI DELEGEERITUD MÄÄRUS (EL) …/…,
            
            
               12.12.2018,
            
            
               millega täiendatakse Euroopa Parlamendi ja nõukogu direktiivi 2014/53/EL seoses nimetatud direktiivi artikli 3 lõike 3 punktis g osutatud oluliste nõuete kohaldamisega, et tagada hädaolukorra sides helistaja asukoha kindlaksmääramine mobiilseadmetelt
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
         
         
            
               võttes arvesse Euroopa Parlamendi ja nõukogu 16. aprilli 2014. aasta direktiivi 2014/53/EL raadioseadmete turul kättesaadavaks tegemist käsitlevate liikmesriikide õigusaktide ühtlustamise kohta ja millega tunnistatakse kehtetuks direktiiv 1999/5/EÜ,
                  34
                eriti selle artikli 3 lõiget 3,
            
            
               ning arvestades järgmist:
            
            
               (1)Nagu on sätestatud direktiivi 2014/53/EL põhjenduses 14, on raadioseadmetest kasu juurdepääsu võimaldamisel hädaabiteenustele ja seepärast tuleks raadioseadmed vajaduse korral projekteerida selliselt, et need toetaksid kõnealustele teenustele juurdepääsu võimaldavaid funktsioone.
            
            
               (2)Galileo programmi raames Euroopa Parlamendi ja nõukogu määruse (EL) nr 1285/2013
                  35
                alusel loodud süsteem on täielikult liidu omanduses ja kontrolli all olev globaalne satelliitnavigatsioonisüsteem (GNSS), millega osutatakse tsiviiljuhtimise all väga täpset positsioneerimisteenust. Galileo süsteemi saab kasutada kombinatsioonis muude GNSSidega.
            
            
               (3)2016. aastal vastu võetud Euroopa kosmosestrateegias
                  36
                kuulutati välja meetmed Galileo positsioneerimis- ja navigeerimisteenuste kasutuselevõtuks mobiiltelefonides.
            
            
               (4)Oma 5. detsembri 2017. aasta järeldustes
                  37
                toetab nõukogu kosmosepõhiste rakenduste ja teenuste kasutajate tugeva turu loomist ning rõhutab, et tuleks võtta piisavaid, sealhulgas vajaduse korral regulatiivseid meetmeid, et saavutada ELis müüdavate seadmete täielik ühilduvus Galileo süsteemiga ning ergutada Galileoga ühilduvate seadmete levikut ülemaailmsel turul.
            
            
               (5)Euroopa Parlamendi ja nõukogu direktiivis 2002/22/EÜ
                  38
                on sätestatud Euroopa ühtse hädaabinumbri (112) kasutuselevõtt kogu liidus ja sellega kohustatakse liikmesriike tagama, et ettevõtjad, kes osutavad lõppkasutajatele elektroonilise side teenust, mis võimaldab kõnede algatamist riigi numeratsiooniplaani kuuluvale numbrile või numbritele, avaldavad teabe helistaja asukoha kohta hädaolukordadega tegelevale asutusele vähemalt Euroopa ühtsele hädaabinumbrile 112 saabunud kõnede puhul.
            
            
               (6)uudsete andmetöötlusvõimalustega mobiiltelefonid (edaspidi „mobiilseadmed“) on kaugsideraadioseadmete kategooria, mida kasutatakse liidus kõige rohkem, et helistada Euroopa ühtsele hädaabinumbrile 112.
            
            
               (7)Hädaabiteenustega ühendust võtva raadioseadme asukoha kindlaksmääramise täpsusel on tähtis roll nimetatud teenustele tulemusliku juurdepääsu tagamisel. Praegu kasutatakse mobiiltelefonilt valitud hädaabikõnede puhul helistaja asukoha kindlakstegemiseks kärjetunnust, mis saadakse mobiilseadet teenindava mobiilsidemasti leviala järgi. Mobiilsidemasti leviala võib ulatuda 100 meetrist mitme kilomeetrini. Teatavatel juhtudel, eriti mägedes, linnades ja suurtes hoonetes võib see põhjustada suuri vigu helistaja asukoha kindlakstegemisel. 
            
            
               (8)Kärjetunnusel põhinev, kuid WiFi ja GNSSi teabega täiendatud asukoha kindlakstegemine võimaldab helistaja asukoha palju täpsemat kindlakstegemist, kiiremat ja tõhusamat päästetööd ning vahendite optimeerimist.
            
            
               (9)GNSSi põhisele positsioneerimisele tuginevad helistaja asukoha kindlaksmääramise lahendused on võetud juba kasutusele kaheksas liikmesriigis ja teatavates kolmandates riikides.
            
            
               (10)Hädaabinumbril 112 põhineva sõidukisisese eCall-süsteemi puhul on Euroopa Parlamendi ja nõukogu määruses (EL) 2015/758
                  39
                juba sätestatud, et nende süsteemide vastuvõtuseadmed peavad ühilduma Galileo ja EGNOSe süsteemide positsioneerimisteenustega.
            
            
               (11)Eespool nimetatud põhjustel peaksid mobiilseadmed samuti kuuluma raadioseadmete kategooriasse, mis toetab direktiivi 2014/53/EL artikli 3 lõike 3 punktis g osutatud hädaabiteenustele juurdepääsu tagamise teatavaid funktsioone. Uutel mobiilseadmetel peaks olema suutlikkus tagada hädaolukorra sides juurdepääs WiFi ja GNSSi põhisele asukohateabele ning asukoha positsioneerimise funktsioon peaks olema ühilduv ja koostalitlusvõimeline Galileo programmi osutatavate teenustega. 
            
            
               (12)Direktiivis 2014/53/EL piirdutakse oluliste nõuete esitamisega. Selleks et hõlbustada nimetatud nõuetele vastavuse hindamist, on direktiivis sätestatud vastavuseeldus raadioseadmete puhul, mis on kooskõlas Euroopa parlamendi ja nõukogu määruse (EL) nr 1025/2012
                  40
                kohaselt vastu võetud harmoneeritud vabatahtlike standarditega, et esitada nende normide üksikasjalikud tehnilised kirjeldused.
            
            
               (13)Euroopa Elektrotehnika Standardimiskomiteel (CENELEC) ja Euroopa Telekommunikatsioonistandardite Instituudil (ETSI) paluti koostada direktiivi 2014/53/EL artikli 3 rakendamist toetavad harmoneeritud standardid raadioseadmete kohta (M/536)
                  41
               .
            
            
               (14)Ettevõtjatele tuleks anda piisavalt aega vajalike muudatuste tegemiseks mobiilseadmetes, mida nad kavatsevad turule lasta. Midagi käesolevas määruses ei tohiks tõlgendada nii, nagu takistaks see ettevõtjatel määruse järgimist alates selle jõustumise kuupäevast. 
            
            
               (15)Käesolevas määruses sätestatud meetmeid ette valmistades pidas komisjon asjakohaseid konsultatsioone ka ekspertide tasandil ning konsulteeris kosmosepoliitika eksperdirühmaga selle kohtumistel 14. novembril 2017 ja 14. märtsil 2018,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               1.Direktiivi 2014/53/EL artikli 3 lõike 3 punkti g olulisi nõudeid kohaldatakse mobiiltelefonide suhtes, mille funktsioonid sarnanevad andmetöötluse ja andmesalvestuse suutlikkuse seisukohast arvuti omadega.
            
         
         
            
               2.Lõike 1 sätete järgimine tagatakse tehniliste lahendustega, mille abil saab vastu võtta ja töödelda WiFi signaali põhiseid andmeid ning määruses (EL) nr 1285/2013 osutatud Galileo süsteemiga ühilduva ja koostalitlusvõimelise globaalse satelliitnavigatsioonisüsteemi andmeid ning teha nimetatud andmed hädaolukorra sides edastamise jaoks kättesaadavaks.
            
            
               Artikkel 2
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Seda kohaldatakse alates [36 kuud pärast jõustumist].
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 12.12.2018
            
            
               
                     Komisjoni nimel
               
               
                     president
                     Jean-Claude JUNCKER
               
            
         
         
            
                  
                     (1)
                  
                        Euroopa Parlamendi ja nõukogu 7. märtsi 2002. aasta direktiiv 2002/22/EÜ universaalteenuse ning kasutajate õiguste kohta elektrooniliste sidevõrkude ja -teenuste puhul (universaalteenuse direktiiv).
               
               
                  
                     (2)
                  
                        Euroopa Komisjoni rahastatud uuring HELP112 on kättesaadav veebisaidil: 
                  https://ec.europa.eu/growth/content/help112-project_et
               
               
                  
                     (3)
                  
                        Globaalse levialaga sõltumatu geograafilise asukoha määramine. GNSS ehk globaalne satelliitnavigatsioonisüsteem võimaldab elektroonilistel vastuvõtuseadmetel määrata kindlaks oma asukoha (pikkuskraadi, laiuskraadi ja kõrguse).
               
               
                  
                     (4)
                  
                        Vt uuringus HELP112 esitatud ülevaade.
               
               
                  
                     (5)
                  
                        Uuring HELP112.
               
               
                  
                     (6)
                  
                        
                  https://ec.europa.eu/digital-single-market/en/news/implementation-european-emergency-number-112-results-eleventh-data-gathering-round
                   
               
               
                  
                     (7)
                  
                  
                        Euroopa GNSSid on järgmised:
                  
                  
                        - EGNOS, tugisüsteem, mis parandab globaalse positsioneerimise täpsust ja edastab teavet selle usaldusväärsuse kohta Euroopas;
                  
                  
                        - Galileo, tsiviiljuhtimise all olev Euroopa globaalne satelliitnavigatsioonisüsteem, mida saab kasutada koos muude GNSSidega ja millega osutatakse väga täpset positsioneerimisteenust.
                  
                  
                        Mõlemad süsteemid on Euroopa Liidu tsiviiljuhtimise all ja tasuta kasutatavad vastavalt Euroopa Parlamendi ja nõukogu 11. detsembri 2013. aasta määrusele (EL) nr 1285/2013 Euroopa satelliitnavigatsioonisüsteemide rajamise ja kasutamise kohta.
                  
               
               
                  
                     (8)
                  
                        Uuring HELP112.
               
               
                  
                     (9)
                  
                        
                  https://www.gsc-europa.eu/galileo-overview/what-is-galileo
               
               
                  
                     (10)
                  
                        
                  https://www.gsa.europa.eu/european-gnss/galileo/services/galileo-search-and-rescue-sar-service
                   
               
               
                  
                     (11)
                  
                        Komisjoni 2. märtsi 2018. aasta rakendusotsus (EL) 2018/321, millega muudetakse rakendusotsust (EL) 2017/224, millega määratakse kindlaks tehnilised ja tegevusspetsifikatsioonid, mis võimaldavad Galileo programmi raames loodud süsteemi osutataval äriteenusel täita Euroopa Parlamendi ja nõukogu määruse (EL) nr 1285/2013 artikli 2 lõike 4 punktis c osutatud funktsiooni.
               
               
                  
                     (12)
                  
                        
                  https://www.gsc-europa.eu/electronic-library/performance-reports
               
               
                  
                     (13)
                  
                        
                  https://www.gsc-europa.eu/electronic-library/performance-reports
               
               
                  
                     (14)
                  
                        COM(2016) 705 final „Euroopa kosmosestrateegia“.
               
               
                  
                     (15)
                  
                  
                        Euroopa Parlamendi ja nõukogu 29. aprilli 2015. aasta määruse (EL) 2015/758 (mis käsitleb hädaabinumbri 112 teenusel põhineva sõidukisisese eCall-süsteemi kasutuselevõtmisega seotud tüübikinnituse nõudeid ning millega muudetakse direktiivi 2007/46/EÜ) artikli 5 lõige 4.
                  
               
               
                  
                     (16)
                  
                        Uuring HELP112. 
               
               
                  
                     (17)
                  
                        
                  http://www.etsi.org/deliver/etsi_tr/103300_103399/103393/01.01.01_60/tr_103393v010101p.pdf
                   
               
               
                  
                     (18)
                  
                        Allikad: 
                  https://www.apple.com/newsroom/2018/03/ios-11-3-is-available-today/
                  ; 
                  https://blog.google/topics/google-europe/helping-emergency-services-find-you/
                  ; 
                  https://ec.europa.eu/growth/content/help112-project_et
               
               
                  
                     (19)
                  
                        Ajakohastatud loetelu telefonidest, mis sisaldavad Galileod, on kättesaadav veebisaidil: 
                  www.usegalileo.eu
                   
               
               
                  
                     (20)
                  
                        Vt uuringu HELP112 tasuvusanalüüs.
               
               
                  
                     (21)
                  
                        Ajakohastatud loetelu telefonidest, mis sisaldavad Galileod, on kättesaadav veebisaidil: 
                  www.usegalileo.eu
               
               
                  
                     (22)
                  
                        Vt uuringu HELP112 tasuvusanalüüs.
               
               
                  
                     (23)
                  
                        Euroopa Parlamendi ja nõukogu 12. juuli 2002. aasta direktiiv 2002/58/EÜ, milles käsitletakse isikuandmete töötlemist ja eraelu puutumatuse kaitset elektroonilise side sektoris (eraelu puutumatust ja elektroonilist sidet käsitlev direktiiv).
               
               
                  
                     (24)
                  
                        Vt uuringu HELP112 tasuvusanalüüs.
               
               
                  
                     (25)
                  
                        
                  https://www.gsc-europa.eu/news/how-to-enable-better-location-for-emergency-calls-galileo-and-112
               
               
                  
                     (26)
                  
                        Sidusrühmadega konsulteerimise tulemused on kättesaadavad veebisaidil: 
                  https://ec.europa.eu/growth/content/public-consultation-space-strategy-europe-0_et
                   
               
               
                  
                     (27)
                  
                        Euroopa Parlamendi ja nõukogu 7. märtsi 2002. aasta direktiiv 2002/22/EÜ universaalteenuse ning kasutajate õiguste kohta elektrooniliste sidevõrkude ja -teenuste puhul. 
               
               
                  
                     (28)
                  
                        Ettepanek: Euroopa Parlamendi ja nõukogu direktiiv, millega luuakse Euroopa elektroonilise side seadustik (uuesti sõnastatud) (COM(2016) 590).
               
               
                  
                     (29)
                  
                        Euroopa Parlamendi ja nõukogu 16. aprilli 2014. aasta direktiiv 2014/53/EL raadioseadmete turul kättesaadavaks tegemist käsitlevate liikmesriikide õigusaktide ühtlustamise kohta ja millega tunnistatakse kehtetuks direktiiv 1999/5/EÜ. Raadioseadmete direktiiv 2014/53/EL.
               
               
                  
                     (30)
                  
                        
                  http://ec.europa.eu/transparency/regexpert/index.cfm?do=groupDetail.groupDetaigroupIDl&=2486
                  
               
               
                  
                     (31)
                  
                        
                  http://ec.europa.eu/transparency/regexpert/index.cfm?do=groupDetail.groupDetail&groupID=2486
                  
               
               
                  
                     (32)
                  
                        
                  https://circabc.europa.eu/w/browse/552ffe2a-3176-47d7-8725-92d4a5dd5a4f
               
               
                  
                     (33)
                  
                        
                  Ibidem.
               
               
                  
                     (34)
                  
                        ELT L 153, 22.5.2014, lk 62.
               
               
                  
                     (35)
                  
                        Euroopa Parlamendi ja nõukogu 11. detsembri 2013. aasta määrus (EL) nr 1285/2013 Euroopa satelliitnavigatsioonisüsteemide rajamise ja kasutamise kohta, millega tunnistatakse kehtetuks nõukogu määrus (EÜ) nr 876/2002 ning Euroopa Parlamendi ja nõukogu määrus (EÜ) nr 683/2008 (ELT L 347, 20.12.2013, lk 1). 
               
               
                  
                     (36)
                  
                        Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Euroopa kosmosestrateegia“, COM(2016) 705 (final).
               
               
                  
                     (37)
                  
                  
                        Nõukogu 5. detsembri 2017. aasta järeldused „Programmide Galileo ja EGNOS ning Euroopa GNSSi Agentuuri tegevuse vahehindamine“, 15435/17.
                  
               
               
                  
                     (38)
                  
                        Euroopa Parlamendi ja nõukogu 7. märtsi 2002. aasta direktiiv 2002/22/EÜ universaalteenuse ning kasutajate õiguste kohta elektrooniliste sidevõrkude ja -teenuste puhul (universaalteenuse direktiiv) (EÜT L 108, 24.4.2002, lk 51).
               
               
                  
                     (39)
                  
                        Euroopa Parlamendi ja nõukogu 29. aprilli 2015. aasta määrus (EL) 2015/758, mis käsitleb hädaabinumbri 112 teenusel põhineva sõidukisisese eCall-süsteemi kasutuselevõtmisega seotud tüübikinnituse nõudeid ning millega muudetakse direktiivi 2007/46/EÜ (ELT L 123, 19.5.2015, lk 77).
               
               
                  
                     (40)
                  
                        Euroopa Parlamendi ja nõukogu 25. oktoobri 2012. aasta määrus (EL) nr 1025/2012, mis käsitleb Euroopa standardimist ning millega muudetakse nõukogu direktiive 89/686/EMÜ ja 93/15/EMÜ ning Euroopa Parlamendi ja nõukogu direktiive 94/9/EÜ, 94/25/EÜ, 95/16/EÜ, 97/23/EÜ, 98/34/EÜ, 2004/22/EÜ, 2007/23/EÜ, 2009/23/EÜ ja 2009/105/EÜ ning millega tunnistatakse kehtetuks nõukogu otsus 87/95/EMÜ ning Euroopa Parlamendi ja nõukogu otsus nr 1673/2006/EÜ (ELT L 316, 14.11.2012, lk 12).
               
               
                  
                     (41)
                  
                        Komisjoni 4. augusti 2015. aasta rakendusotsus C(2015) 5376 (final) Euroopa Parlamendi ja nõukogu direktiivi 2014/53/EL toetava standardimistaotluse kohta, mis esitatakse Euroopa Elektrotehnika Standardimiskomiteele ja Euroopa Telekommunikatsioonistandardite Instituudile seoses raadioseadmetega.